b'\n_START_ARTICLE_\nDieric Bouts\n_START_PARAGRAPH_\nDirikas Bautsas (ol. Dieric Bouts) arba Dirkas Bautsas, pramintas Vyresniuoju (ol. Dirk Bouts, apie 1410-20 \xe2\x80\x93 1475 m. gegu\xc5\xbe\xc4\x97s 6 d.) \xe2\x80\x93 flamand\xc5\xb3 ankstyvojo Nyderland\xc5\xb3 meno dailininkas.\n_START_SECTION_\nBiografija\n_START_PARAGRAPH_\nDirikas Bautsas gim\xc4\x97 apie 1410 \xe2\x88\x92 1420 m., sp\xc4\x97jama, Harlemo mieste, netoli Amsterdamo. Nieko ne\xc5\xbeinoma apie jo jaunyst\xc4\x99. Manoma, kad iki 1448 m. jis persikraust\xc4\x97 \xc4\xaf Flandrijos Leveno miest\xc4\x85. 1448 m. dokumentuotos jo vestuv\xc4\x97s su i\xc5\xa1 pasiturin\xc4\x8dios \xc5\xa1eimos kilusia Catharina van der Brugghen i\xc5\xa1 Leveno. Ma\xc5\xbedaug tuo laikotarpiu datuojamas pirmasis \xc5\xbeinomas jo darbas \xe2\x80\x9eMergel\xc4\x97s Marijos altoriaus\xe2\x80\x9c triptikas. Dirko Bautso darbams b\xc5\xabdinga Rogiro van der Veideno ir Jano van Eiko \xc4\xaftakos. \xc4\xaemanoma, kad Bautsas gal\xc4\x97jo b\xc5\xabti Rogiro van der Veideno mokiniu Briuselyje._NEWLINE_\xc5\xbdinoma, kad 1448 m. Bautsas susilauk\xc4\x97 s\xc5\xabnaus Diriko (b\xc5\xabsimo dailininko, praminto Jaunesniuoju). Tolimesni metai nedokumentuoti. Apie 1455 m. datuojamas \xe2\x80\x9eNu\xc4\x97mimo nuo kry\xc5\xbeiaus triptikas\xe2\x80\x9c. Numanoma, kad tuo laikotarpiu Bautsas buvo gr\xc4\xaf\xc5\xbe\xc4\x99s \xc4\xaf Harlem\xc4\x85. 1457 m. rugs\xc4\x97jo 28 d. dokumentuose Bautsas pamin\xc4\x97tas Levene, ry\xc5\xa1ium su mirusi\xc5\xb3 \xc5\xbemonos giminai\xc4\x8di\xc5\xb3 palikimu. Nuo to laiko Bautsas pastoviai dirbo Levene, kol 1472 m. buvo pripa\xc5\xbeintas miesto dailininku. Pagrindinius Bautso darbus sudaro altoriniai paveikslai: \xe2\x80\x9eI\xc5\xa1min\xc4\x8di\xc5\xb3 pagarbinimo\xe2\x80\x9c triptikas (1460 \xe2\x88\x92 1470, pramintas \xe2\x80\x9eBrabanto perlu\xe2\x80\x9c d\xc4\x97l auk\xc5\xa1tos menin\xc4\x97s vert\xc4\x97s), \xe2\x80\x9e\xc5\xa0v. Erazmo mirties\xe2\x80\x9c triptikas (iki 1465), \xe2\x80\x9e\xc5\xa0v. Sakramento altorius\xe2\x80\x9c (1464-68). Miesto rotu\xc5\xa1ei dailininkas nuo 1468 m. pasira\xc5\xa1\xc4\x97 kontrakt\xc4\x85 sukurti teisingum\xc4\x85 vaizduojan\xc4\x8dias paneles, kuriose \xc4\xaftraukti epizodai i\xc5\xa1 imperatorio Oto III gyvenimo, ir \xe2\x80\x9ePaskutin\xc4\xafj\xc4\xaf teism\xc4\x85\xe2\x80\x9c (centrin\xc4\x97 panel\xc4\x97 dabar prarasta)._NEWLINE_1473 m. mir\xc4\x97 \xc5\xbemona Catharina van der Brugghen, o 1474 m. dailininkas ved\xc4\x97 Elisabeth van Voshem. 1470-75 m. jis gavo u\xc5\xbesakym\xc4\x85 atlikti \xc5\xa0v. Ipolito mirties triptik\xc4\x85, kurio nebaig\xc4\x97. Darb\xc4\x85 baig\xc4\x97 Hugas van der Gusas ir yra, apskritai, abejoni\xc5\xb3, kiek Bautsas i\xc5\xa1 tikro prie jo prisid\xc4\x97jo. Dirkas Bautsas mir\xc4\x97 1475 m. gegu\xc5\xbe\xc4\x97s 6 d. Palaidotas prie pirmosios \xc5\xbemonos Leveno pranci\xc5\xa1kon\xc5\xb3 ba\xc5\xbeny\xc4\x8dioje. Abu jo s\xc5\xabn\xc5\xabs, Dirikas ir Albrechtas (g. 1552-55), tapo dailininkais ir pad\xc4\x97jo t\xc4\x97vui jo dirbtuv\xc4\x97se. Bautsas buvo susilauk\xc4\x99s ir 2 dukter\xc5\xb3.'